จังหวะสอย SICT ช่วงอ่อนตัว โบรกฯชูเป้า 5.90 บ. มองกำไรปีนี้โตทะลุ 50 ลบ.
โบรกฯเชียร์ซื้อ SICT ช่วงราคาอ่อนตัว ราคาเป้าหมาย 5.90 บ. มองแนวโน้มผลงานปี 2564-65 โตแกร่ง กำไรปีนี้โต 31% มาที่ 53 ลบ. ส่วนปี 66 กำไรโต 24% มาที่ 66 ลบ.
29 มิ.ย. 2564

บริษัทหลักทรัพย์ ไอร่า จำกัด ระบุในบทวิเคราะห์ เกี่ยวกับบริษัท ซิลิคอน คราฟท์ เทคโนโลยี จำกัด (มหาชน) หรือ SICT โดยประเมินว่า แนวโน้มปี 2564 และ 2565 เติบโตแข็งแกร่งต่อเนื่อง โดยมีปัจจัยหลักจากการเติบโตของยอดขายในกลุ่ม Animal Tag สอดคล้องกับแนวโน้มการบังคับใช้ป้ายทะเบียนสัตว์เพิ่มขึ้นในหลายประเทศ
รวมทั้งการขยายช่องทางการจัดจำหน่ายที่ทำให้ได้กลุ่มลูกค้าใหม่เพิ่มขึ้น นอกจากนี้ยังอยู่ในช่วงเริ่มต้นทำการตลาดของกลุ่มสินค้า NFC ซึ่งมองว่าเป็นสินค้าที่มีเทคโนโลยีที่น่าสนใจ และคาดว่าจะช่วยหนุนการเติบโตของรายได้ได้อย่างมีนัยสำคัญในอนาคต
ทั้งนี้ คาดยอดขายปี 2564 เติบโต 14.4% โดยมีแบ็กล็อกหรือคำสั่งซื้อล่วงหน้ากว่า 80% ของประมาณการรายได้ดังกล่าวแล้ว คาดรายได้ปี 2564 และปี 2565 เพิ่มขึ้น 14% และ 12% อยู่ที่ 382 ล้านบาท และ 426 ล้านบาท ตามลำดับ คาดกำไรสุทธิปี 2564 และ 2565 เพิ่มขึ้น 31% และ 24% อยู่ที่ 53 ล้านบาท และ 66 ล้านบาท ตามลำดับ
พร้อมกันนี้ ฝ่ายวิจัยปรับราคาเป้าหมายเป็นปี 2565 อยู่ที่ 5.90 บาท โดยอิง PE กลุ่มบริษัทที่ประกอบธุรกิจใกล้เคียงที่ 36 เท่า แนะนำ “ซื้อเมื่ออ่อนตัว” ทั้งนี้ ระยะสั้นยังมีความเสี่ยงหากสถานการณ์ขาดแคลนวัตถุดิบแผ่น wafer รุนแรงกว่าคาด